En 32-årig mandlig beboer på Udrejsecenter Kærshovedgård er blevet varetægtsfængslet i 14 dage sigtet for vold eller trussel om vold

Ved du noget? Tip os på 1224@eb.dk eller sms/mms på 1224 (alm. takst)

En 32-årig beboer på Udrejsecenter Kærshovedgård ved Ikast er onsdag blevet varetægtsfængslet i 14 dage, efter at han natten til onsdag blev anholdt og sigtet for kvalificeret vold mod offentligt ansatte.

Det fortæller anklagerfuldmægtig ved Midt- og Vestjyllands Politi, Cecilie Jensen, til Ekstra Bladet.

Under grundlovsforhøret kom det frem, at manden kort før klokken 2 fra sit værelse bad om at komme i kontakt med personalet på udrejsecentret. Manden brugte som begrundelse, at han havde mistet sin mobiltelefon.

Men da to ansatte fra Kriminalforsorgen siden dukkede op ved værelset og åbnede døren, trak manden i stedet en kniv med en bladlængde på 15 centimeter, som han gav sig til at fægte truende med.

Det fik de ansatte til at skynde sig ud og smække døren efter sig. Imens huggede den 32-årige kniven i døren.

Personalet trykkede på deres alarmer og fik på den måde kontakt til to betjente, som er udstationeret på udrejsecentret.

Da de dukkede op og åbnede døren, sad manden heldigvis på sin seng, kom dt frem i retten.

På det tidspunkt stod det ikke klart, om manden stadig havde kniven på sig. Derfor valgte betjentene at bruge peberspray mod manden. Anholdelsen skete derefter udramatisk.

Cecilie Jensen forlangte manden varetægtsfængslet i fire uger. Dommeren mente imidlertid ikke, at der var tilstrækkeligt med grundlag for at mistænke manden for egentlig at have planlagt overfaldet. Derfor ville hun alene fængsle manden på grundlag af mistanke om vold eller trussel om vold.

Manden sidder nu i et almindeligt arresthus, mens politiet efterforsker sagen færdig.